**ŠIAULIŲ „RASOS“ PROGIMNAZIJA, KODAS 190532096**

PATVIRTINTA

Šiaulių „Rasos“ progimnazijos

direktoriaus 2018-01-02

įsakymu Nr. V-1

**2018–2020 METŲ STRATEGINIS VEIKLOS PLANAS (45)**

**I SKYRIUS**

**VEIKLOS KONTEKSTAS**

Šiaulių „Rasos“ progimnazijos strateginis planas 2018–2020 metams parengtas remiantis Valstybės pažangos strategijoje „Lietuva 2030” keliamais švietimo ir mokymo tikslais: veikli, solidari, besimokanti visuomenė, orientacija į kūrybiškumo, pilietiškumo ir lyderystės ugdymą, kuriant veiksmingos mokymosi visą gyvenimą sistemą, visų besimokančių asmenų polinkius ir gabumus atskleidžiančias programas, ypatingą dėmesį skiriant kultūros paveldui ir šiuolaikiniam kultūros turiniui; 2013–2022 metų valstybinės švietimo strategijoje keliamais tikslais: didinti mokytojų kvalifikaciją, plėtoti bendradarbiavimą paremtą partneryste ir socialinės bendrystės principais, didinti švietimo prieinamumą ir lygias galimybes, skatinti mokymąsi visą gyvenimą; Geros mokyklos koncepcija, Šiaulių miesto 2015–2024 metų strateginio plėtros plano prioritetu ,,Plėtoti inovatyvią švietimo ir kultūros sistemą, ugdančią aktyvią ir kūrybingą asmenybę“, atsižvelgiant į progimnazijos socialinės aplinkos ypatumus, vykdomą veiklą bei turimus išteklius, progimnazijos bendruomenės siūlymus ir rekomendacijas.

Strateginiu veiklos planu siekiama efektyviai ir tikslingai organizuoti mokyklos veiklą, pasirinkti reikiamas mokyklos veiklos kryptis ir prioritetus, telkti progimnazijos bendruomenę bendriems tikslams bei kuriant pokyčiams ir naujovėms atvirą mokyklą.

**Ilgalaikis prioritetas –** atvira naujovėms ir iniciatyvi mokykla, savo veiklą grindžianti: bendruomenės susitarimais ir mokymusi; geros mokyklos nuostatomis; tikslingai siekianti vaiko mokymosi sėkmės ugdant: mokinių vertybines nuostatas; emocinį intelektą; kritinį mąstymą bei savarankiškumą; kūrybiškumą; ugdymo(si) tęstinumą.

**Strateginis tikslas –** užtikrinti visuomenės poreikius tenkinančių švietimo, kultūros, sporto, sveikatos ir socialinių paslaugų kokybę ir įvairovę.

**Strateginio tikslo aprašymas –** užtikrinti bendruomenės poreikius tenkinančią mokymo(si) kokybę, organizuojant efektyvią mokyklos veiklą, paremtą šiuolaikinės pedagogikos ir vadybos principais, telkiant bendruomenę ilgalaikiams prioritetams įgyvendinti.

**Vykdomos programos**

Teikti kokybišką priešmokyklinį, pradinį ir pagrindinį išsilavinimą įvairių poreikių mokiniams, maksimaliai plėtojant neformalųjį vaikų švietimą, suteikti palankiausias galimybes išskleisti individualius gebėjimus bei ugdyti dorą, kūrybingą, savarankišką, atsakingą ir laisvą asmenybę. Siekti sukurti mokinių mokymo(si) poreikius ir gebėjimus atitinkančią aplinką, užtikrinti, kad ugdymas(is) būtų kūrybiškas ir šiuolaikiškas, vadovaujantis nuostatomis: pagrindinė vertybė – žmogus.

**Situacijos analizė**

**Išorinės aplinkos analizė**

**Politiniai – teisiniai veiksniai**

Šiaulių „Rasos“ progimnazija, įgyvendindama šalies ir miesto švietimo politiką, orientuojasi į savo bendruomenės narių poreikių tenkinimą. Progimnazija savo veiklą grindžia Lietuvos Respublikos Konstitucija, Vaiko teisių konvencija, Lietuvos Respublikos įstatymais, Lietuvos Respublikos Vyriausybės nutarimais, Švietimo ir mokslo ministro įsakymais, Valstybinės švietimo 2013–2022 metų strategijos nuostatomis, Šiaulių miesto 2015–2024 metų strateginio plėtros plano prioritetais, Šiaulių miesto savivaldybės tarybos sprendimais dėl miesto švietimo strategijos, Lietuvos Respublikos sveikatos apsaugos ministro 2017 m. kovo 13 d. įsakymu Nr. V–284 „Dėl Lietuvos Higienos normos HN 21:2017 „Mokykla, vykdanti bendrojo ugdymo programas. Bendrieji saugos ir sveikatos reikalavimai“, Šiaulių „Rasos“ progimnazijos nuostatomis, Darbo tvarkos taisyklėmis ir kitais teisės aktais bei veiklą reglamentuojančiais dokumentais.

**Ekonominiai veiksniai**

Progimnazijos mokinio krepšelio lėšų pakanka ugdymo planui įgyvendinti, pedagogų kvalifikacijai tobulinti, vadovėliams įsigyti, tačiau finansavimas neatitinka realių mokyklos modernizavimo poreikių. Mokinių skaičius nuo 2016 iki 2017 metų padidėjo 10%, 2018–2019 mokslo metais taip pat tikėtinas mokinių skaičiaus didėjimas.

**Socialiniai veiksniai**

Progimnazijos veiklai didžiausią įtaką darantys veiksniai: 1. Demografija (gyventojų migracija į kitas Europos Sąjungos šalis). 2. Gyvenimo kokybė (šeimos krizės ir dalies gyventojų nestabili socialinė padėtis, nedarbas). 3. 2017–2018 m. m. iš mokykloje besimokančių 396 mokinių 67 socialiai remtinos šeimos, 81 mokinys gauna nemokamą maitinimą.

**Technologiniai veiksniai**

Progimnazija reaguoja į pokyčius visuomenėje, kiekvienais metais atnaujina kompiuterinę įrangą, diegia modernias informacines technologijos bei interaktyvias priemones, kurios gerina mokyklos veiklos kokybę. Turimos naujosios technologijos leidžia inovatyviau organizuoti ugdymo procesą, kurti kokybiškai naujas, mokiniams patrauklias mokymo(si) sąlygas. Visi progimnazijos kabinetai kompiuterizuoti su prieiga prie interneto. Iš viso progimnazijoje mokymo(si) procese ir kitoje mokyklos veikloje naudojami 91 stacionarus ir 25 nešiojami kompiuteriai, 15 projektorių, 2 fotoaparatai, 2 vaizdo kameros, 4 interaktyvios lentos, 6 planšetiniai kompiuteriai. Mokykloje veikia belaidžio interneto ryšys, kuriuo gali naudotis kiekvienas progimnazijos darbuotojas ir mokiniai. Progimnazijos aktų salėje įrengta interaktyvaus vaizdo perdavimo sistema.

**Vidinės aplinkos analizė**

**Organizacinė struktūra**

Progimnazijos valdymas organizuojamas dviem valdymo lygiais: direktorius, skyrių vedėjai. Progimnazijoje veikia savivaldos institucijos: Progimnazijos taryba, Mokinių seimas ir Tėvų komitetas.

**Žmoniškieji ištekliai**

Progimnazijojedirba:42 mokytojai, iš kurių 1 mokytojas ekspertas, 13 mokytojų metodininkų, 18 vyresniųjų mokytojų, 10 neatestuotų mokytojai bei 15 aplinkos aprūpinimo darbuotojų**.** Pagalbą mokiniams teikia 1 psichologas, 1 socialinis pedagogas,1 logopedas, 1 specialusis pedagogas, 1 visuomenės sveikatos priežiūros specialistas.Progimnazijoje mokosi 396 mokiniai, sudaryta 15 klasių komplektų, 2 priešmokyklinio ugdymo grupės.

**Planavimo sistema**

Progimnazija savo veiklą planuoja rengdama strateginį veiklos planą, metinį veiklos planą, ugdymo planą, ugdymo turinio programas ir dalykų planus, administracijos veiklos ir posėdžių planus, neformaliojo švietimo programas, pedagogų atestacinės komisijos planą, progimnazijos tarybos, metodinių grupių, klasių vadovų, logopedo, specialiosios pedagogės, psichologės, socialinės pedagogės, Vaiko gerovės komisijos, Viešųjų pirkimų, pusmečių renginių, bibliotekos veiklos, ekstremaliųjų situacijų valdymo planus. Remiantis įvairiais planais progimnazija planuoja ir rengia kiekvieno mėnesio veiklos planą, kuris padeda efektyviau organizuoti mokyklos veiklą, siekti išsikeltų uždavinių, įgyvendinti tikslus.

**Finansiniai ištekliai**

Progimnazijos lėšas sudaro: 1. Valstybės biudžeto specialiųjų tikslinių dotacijų Šiaulių miesto savivaldybės biudžetui skirtos lėšos ir Šiaulių miesto savivaldybės biudžeto lėšos. 2. Progimnazijos lėšos už teikiamas paslaugas. 3. Parama (2%) ir kitų juridinių ir fizinių asmenų dovanotos ar kitaip teisėtais būdais perduotos lėšos.

**Ryšių sistema ir komunikavimo sistemos**

Progimnazijoje naudojamos šiuolaikinės ryšių ir komunikavimo sistemos, kurias sudaro: mobilusis telefoninis ryšys, progimnazijos internetinė svetainė, bendruomenės socialinis tinklas, elektroninis dienynas, belaidis interneto ryšys, dokumentų valdymo sistema „Web Partner“.

**Vidaus darbo kontrolė**

Progimnazijoje nuolatos vykdoma ugdomoji stebėsena ir vidaus kontrolė. Mokyklos veiklos kokybės įsivertinimo darbo grupė vykdo mokyklos veiklos kontrolę, direktorius stebi ir vertina kaip įgyvendinami strateginiai tikslai ir programos, ar darbuotojai įvykdė numatytus uždavinius, ar vykdomų programų priemonės yra efektyvios. Ugdomojo proceso ir pedagoginės veiklos stebėsena vykdoma pagal parengtą metinę stebėsenos programą. Progimnazijoje sukurta savita pedagoginės veiklos (įsi)vertinimo sistema. Vyksta kasmetinės veiklos aptarimas bei įvertinimas.

**SSGG analizė**

***Stiprybės:*** Mokykloje vykdoma socialinio ir emocinio ugdymo LIONS QUEST gyvenimo įgūdžių ugdymo programa „Paauglystės kryžkelės“. Aukšta pedagogų kvalifikacija, padedanti mokiniams siekti mokymosi pažangos. Glaudūs ryšiai su socialiniais partneriais. Dalyvavimas tarptautiniuose projektuose. Vykdomas visos dienos priešmokyklinis mokinių ugdymas. Nauji kolektyvo nariai, praturtinantys mokyklos veiklą įdomiomis, patraukliomis idėjomis. Atnaujinta mokyklos valgykla. Nemokama pailgintos dienos grupė.

***Silpnybės:*** Nepakankamas mokomojo turinio individualizavimas, diferencijavimas ir integravimas. Dalies bendruomenės narių bendrai priimtų susitarimų ir įsipareigojimų nesilaikymas, atsakomybės stoka. Antraeilėse pareigose dirbančių mokytojų nepakankamas įsitraukimas į mokyklos gyvenimą. Nerenovuotas mokyklos pastatas.

***Galimybės:*** Mokyklos įvaizdžio kūrimas. Mokyklos patalpų/erdvių pritaikymas kūrybiškam ugdymui(si). Mokytojų bendradarbiavimo formų įvairovė. Progimnazijos ir socialinių partnerių partnerystės stiprinimas. Glaudus bendradarbiavimas su tėvais ir vietos bendruomene. Stiprinama mokyklos bendruomenė, įtraukiant ją į mokyklos tradicijų puoselėjimą. Bendruomenės idėjų įgyvendinimas.

***Grėsmės:*** Dėl demografinės padėties mažėjantis mokinių skaičius. Mokinių, turinčių socialinių ir psichologinių problemų, skaičiaus augimas. Mažėjantis mokytojų darbo krūvis.

**Progimnazijos veiklos strategija**

**Vizija** – čia gera kiekvienam vaikui, tėvui, mokytojui – visai mokyklos bendruomenei.

**Misija –** ugdyti aktyvią, kūrybingą, pilietišką, visą gyvenimą besimokančią asmenybę.

**Vertybės –** atsakingumas, sąžiningumas, pagarba, kūrybiškumas.

**II SKYRIUS**

**TIKSLAS (kodas 01)**

**Teikti bendruomenės lūkesčius atitinkančias kokybiškas švietimo, ugdymo(si) paslaugas.**

| Eil. nr. | Rezultato vertinimo kriterijaus pavadinimas ir mato vienetas | 2017  metų | 2018  metų | 2019  metų | 2020  metų |
| --- | --- | --- | --- | --- | --- |
| 1. | Mokinių skaičius „Rasos“ progimnazijoje atitiks optimalų, atitinkantį Mokinio krepšelio skaičiavimo metodiką, mokinių skaičių | 369 | 390 | 410 | 430 |
| 2. | Mokytojų, vedusių atviras pamokas mokykloje/mieste, skaičius | 40/4 | 48/5 | 50/6 | 52/7 |
| 3. | Pamokų, organizuojant ugdymą(si) „klasės be sienų“, „klasės lauke“, skaičius | 35 | 40 | 45 | 50 |
| 4. | Mokytojų, bent kartą per savaitę pamokoje naudojančių IKT, dalis | 40% | 80% | 90% | 95% |
| 5. | Miesto ir respublikos pedagogams organizuotų renginių skaičius | 5 | 6 | 7 | 8 |
| 6. | Socialinių partnerių, dalyvaujančių SKU sistemoje, skaičius | 35 | 40 | 45 | 50 |
| 7. | Mokinių, dalyvaujančių socialinėje veikloje, dalis | 50% | 80% | 90% | 95% |
| 8. | Mokinių pasirengusių karjeros planą ir dalyvaujančių socialinėje veikloje dalis | - | 80% | 90% | 95% |
| 9. | Prevencinių renginių, pilietinių akcijų ir projektų, skaičius | 7 | 8 | 9 | 10 |
| 10. | Renginių, skatinančių tėvų ir socialinių partnerių bendradarbiavimą, skaičius | 6 | 8 | 10 | 12 |

**III SKYRIUS**

1. **TIKSLUI ĮGYVENDINTI SKIRTI UŽDAVINIAI IR PRIEMONĖS**

Siekiama įgyvendinant valstybinę švietimo politiką, teikti kokybiškas švietimo paslaugas, atitinkančias nuolat kintančios visuomenės reikmes, tenkinti mokinių ugdymo(si) poreikius pagal pradinio ir pagrindinio ugdymo pirmos dalies programas, ugdyti kiekvieno mokinio vertybines nuostatas, individualias kompetencijas, siekiant nuolatinės asmeninės pažangos ir mokymosi sėkmės. Siekti nuolatinio mokytojų tobulėjimo, profesionalumo, bendradarbiavimo komandose ir tinkluose, profesinės veiklos ir patirties refleksijos. Stiprinti partnerystę su bendruomene, socialiniais partneriais įvairiuose lygmenyse, aktyviai įtraukiant į mokyklos gyvenimą.

**01.01. Uždavinys – užtikrinti ugdymo kokybę ir paslaugų įvairovę.**

Priemonės:

* + 1. individualizuoti ir diferencijuoti ugdymo turinį;
    2. ugdyti mokinių mokėjimo mokytis kompetenciją;
    3. tenkinti gabių ir mokymosi sunkumų patiriančių mokinių poreikius.

**01.02. Uždavinys – tobulinti ugdymo organizavimą.**

Priemonės:

01.02.01. sukurti ir tobulinti įsivertinimo ir mokinio asmeninės pažangos matavimo sistemą;

01.02.02. sistemingai ir tikslingai taikyti IKT ugdymo(si) procese;

01.02.03. organizuojant ugdymą(si) pritaikyti ir efektyviai išnaudoti mokyklos ir miesto erdves; 01.02.04. planingai ir kryptingai kelti mokytojų kvalifikaciją ir kompetencijas, dalintis mokytojų gerąja patirtimi.

**01.03. Uždavinys – sudaryti sąlygas mokinių ugdymui karjerai ir saviraiškai.**

Priemonės:

01.03.01. didinti socialinių partnerių, dalyvaujančių socialinių kompetencijų ugdymo sistemoje, skaičių;

01.03.02. skatinti mokinių saviraišką, pilietines iniciatyvas, lyderystę įvairiose veiklose, inicijuoti mokinių dalyvavimą savanorystės, socialinės partnerystės veiklose;

01.03.03. plėtoti ugdymą karjerai aktyviai įtraukiant į veiklas bendruomenės narius ir socialinius partnerius;

01.03.04. palaikyti ugdytinių inicijuojamus renginius ir projektus, pilietines iniciatyvas;

01.03.05. kryptingai įgyvendinti socialinių emocinių kompetencijų ugdymo programas.

**01.04. Uždavinys – kurti aukštos kultūros progimnaziją.**

Priemonės:

01.04.01. telkti bendruomenę, remiantis pagrindinėmis vertybinėmis nuostatomis;

01.04.02. organizuoti bendras veiklas ir dalyvauti mokyklos ir miesto renginiuose, akcijose, konkursuose, varžybose, išvykose, projektuose, parodose, talkose.

**IV SKYRIUS**

**TIKSLAS (kodas 02)**

**Modernizuoti aplinką, skatinančią mokytis, dirbti, tobulėti.**

| Eil. nr. | Rezultato vertinimo kriterijaus pavadinimas ir mato vienetas | 2017 metų | 2018 metų | 2019 metų | 2020 metų |
| --- | --- | --- | --- | --- | --- |
| 1. | Mokyklos informacinių erdvių įrengimas | 1 | - | - | - |
| 2. | Kabinetų remontas | 2 | 3 | 4 | 5 |
| 3. | Koridorių remontas | 1 aukšto A, C korpusas | 2 aukšto A ir B korpusai | 3 aukšto A,B korpusai | 2 ir 3 aukštų C korpusai |
| 4. | Valgyklos atnaujinimas | 1 | - | - | - |
| 5. | Ikimokyklinio ir priešmokyklinio ugdymo grupių įrengimas | 2 | - | - | - |
| 6. | Poilsio ir žaidimų zonų įrengimas | 1 | 1 | - | - |
| 7. | Įsigyti kompiuterių ir kitų IKT priemonių | 3 | 6 | 3 |  |
| 8. | Įsigyti mokyklinių baldų (komplektai klasėms) | 1 | 9 | 1 | - |
| 9. | Sporto salės atnaujinimas | - | - | 1 | - |
| 10. | Aktų salės atnaujinimas | - | 1 | - | - |
| 11. | Bibliotekos atkūrimas | - | 1 | - | - |
| 12. | Elektros instaliacijos ir vidaus vamzdyno atnaujinimas | - | A korpusas | B korpusas | - |
| 13. | Progimnazijos stogo renovacija | 100 m² | 540 m² | - | - |
| 14. | Progimnazijos pastato renovacija | - | 1 | - | - |

**V SKYRIUS**

**02 TIKSLUI ĮGYVENDINTI SKIRTI UŽDAVINIAI IR PRIEMONĖS**

Siekiama kurti saugią, atitinkančią higienos bei technologinius reikalavimus mokymo(si) aplinką. Kurti estetiškas, funkcionalias, jaukias ir veiksmingai ugdymui(si) naudojamas, lengvai pertvarkomas mokyklos erdves, patalpas ir teritoriją, atitinkančias besimokančių mokinių amžių ir ugdymosi tikslus. Tobulinti mokymo(si) aplinką ir infrastruktūrą, gerinti progimnazijos materialinę ir techninę bazes.

**02.01. Uždavinys – modernizuoti progimnazijos ugdymo bazę.**

Priemonės:

02.01.01. modernizuoti ir pritaikyti aplinkas ugdymo(si) procesui,

02.01.02. įrengti poilsio ir žaidimų zonas;

02.01.03. padidinti darbo vietų skaičių kompiuterių klasėje;

02.01.04. įrengti visuose kabinetuose vaizdo projektorius.

**02.02. Uždavinys – mokyklos erdvių atnaujinimas.**

Priemonės:

02.02.01. atlikti klasių ir kabinetų atnaujinimo darbus;

02.02.02. išdažyti ir atnaujinti mokyklos koridorius;

02.02.03. įrengti informacines erdves.

**02.03. Uždavinys – mokyklos pastato techninės būklės gerinimas.**

Priemonės:

02.03.01. renovuoti progimnazijos pastatą;

02.03.02. atnaujinti elektros instaliaciją ir vidaus vamzdyną.

SUDERINTA SUDERINTA

Šiaulių „Rasos“ progimnazijos Šiaulių miesto savivaldybės administracijos

tarybos pirmininkė Švietimo, kultūros ir sporto departamento

L. e. Švietimo skyriaus vedėjo pareigas

Janina Žvirblytė Paslavičienė Rimas Marcinkus

2017-12- 2017-12-